CELEX: 52017PC0538
Language: hu
Date: 2017-09-20
Title: Javaslat AZ EURÓPAI PARLAMENT ÉS A TANÁCS RENDELETE a pénzügyi rendszer európai uniós makroprudenciális felügyeletéről és az Európai Rendszerkockázati Testület létrehozásáról szóló 1092/2010/EU rendelet módosításáról

EURÓPAI BIZOTTSÁG
            Brüsszel, 2017.9.20.
            COM(2017) 538 final
            2017/0232(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a pénzügyi rendszer európai uniós makroprudenciális felügyeletéről és az Európai Rendszerkockázati Testület létrehozásáról szóló 1092/2010/EU rendelet módosításáról
            (EGT-vonatkozású szöveg)
            {SWD(2017) 313 final}
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               
                  A pénzügyi válság nyomán
                     1
                   az EU létrehozta a makroprudenciális és a mikroprudenciális felügyelet kettős pillérére épülő Pénzügyi Felügyeletek Európai Rendszerét (a továbbiakban: PFER). 
               
            
            
               A 2010 decemberében létrehozott Európai Rendszerkockázati Testület (a továbbiakban: ERKT) képezi a PFER makroprudenciális pillérét. Az ERKT felelős az uniós pénzügyi rendszer makroprudenciális felügyeletéért. A következő feladatokat látja el: i. a makrogazdaság alakulását is figyelembe véve hozzájárul a pénzügyi rendszeren belül felmerülő, az Unió pénzügyi stabilitását veszélyeztető rendszerszintű kockázatok megelőzéséhez és csökkentéséhez a kiterjedt pénzügyi nehézségek időszakainak megelőzése érdekében; ii. hozzájárul a belső piac zökkenőmentes működéséhez, biztosítva, hogy a pénzügyi szektor fenntartható módon járuljon hozzá a gazdasági növekedéshez. 
            
            
               Az ERKT kiterjedt tagságának a nemzeti központi bankok, a felügyeleti hatóságok és az európai intézmények is részét képezik. Meghatározott eszközöket – többek között ajánlásokat és figyelmeztetéseket – alkalmaz az Európai Unión belüli makroprudenciális politika alakítására. Az ERKT-nak a rendszer egészére kiterjedő megbízatása különös jelentőséggel bír az ágazatokon átívelő és a több tagállamban felmerülő kockázatok, illetve a tovagyűrűző hatások szempontjából, továbbá a koordináló szerepe korlátozza a fertőzési kockázatot. A nemzeti makroprudenciális intézkedések elismerésének előmozdítása révén az ERKT biztosítja azt is, hogy a határokon való átterjedés kockázata és a szabályozási arbitrázs lehetőségei minimálisra szűküljenek. Ebből kifolyólag az ERKT közvetlen hatást gyakorol az uniós tagállamok makroprudenciális intézkedéseinek hatékonyságára, ezen keresztül pedig az Unió pénzügyi stabilitásának fokára. E tekintetben az ERKT működése várhatóan hatékonyabbá teszi a makroprudenciális politika működését.
            
            
               
                  Létrehozása óta az ERKT: 
               
            
            
               ·címzettek széles köréhez intézett ajánlásokat és figyelmeztetéseket; 
            
            
               ·hozzájárult az uniós makroprudenciális keret folyamatban lévő kialakításához; 
            
            
               ·sikeresen használta az erőforrásait és a széles körű intézményi tagságának köszönhetően rendelkezésére álló tapasztalatokat, valamint a tudományos tanácsadó bizottságtól származó független tudományos anyagokat; 
            
            
               ·fontos szerepet töltött be az unióbeli makroprudenciális szabályokkal kapcsolatos értesítések koordinálásában és értékelésében. 
            
            
               
                  Az ERKT jelentőségét koordináló platformként és információs központként végzett munkája is mutatja, amely a kockázatoknak az Unió egészére kiterjedő perspektívából történő nyomon követésével és a makroprudenciális eszközök használatára vonatkozó iránymutatások kialakításával függ össze. 
               
               
                  Mindazonáltal a bankunióval összefüggő közelmúltbeli intézményi változások és a tőkepiaci unió megteremtésére irányuló erőfeszítések a létrehozásakor érvényeshez képest megváltozatták az ERKT működési környezetét. Ez pedig főként az ERKT összetételére és szervezetére van kihatással. A makroprudenciális keret fokozatos változásainak és a szabályozási keret több hullámban lezajlott módosításainak figyelembevétele érdekében fejleszteni kell az ERKT összetételét és az uniós intézményekkel folytatott együttműködésének módját. 
               
               
                  A piaci alapú finanszírozás jelentőségének növekedésével, és különösen a tőkepiaci unió létrehozásával jogszabályi módosításokra van szükség annak biztosításához is, hogy az ERKT képes legyen ellátni a teljes pénzügyi rendszer makroprudenciális felügyeletét. 
               
               
                  Az ERKT eredményességének és hatékonyságának fokozása által az Unión belül javul a makroprudenciális politikák koordinációja, az ERKT pedig jobban eleget tud majd tenni megbízatásának. A javaslat részletesebb elemzése a hatásvizsgálatban található.
               
            
            
               •Összhang a szabályozási terület jelenlegi rendelkezéseivel
            
            
               
                  A javaslatot az európai felügyeleti hatóságok folyamatban lévő felülvizsgálatának kontextusában kell vizsgálni. Az ERKT és az európai felügyeleti hatóságok a PFER makro- és mikroprudenciális pillérei. 
               
            
            
               •Összhang az Unió egyéb szakpolitikáival
            
            
               
                  Az ERKT felülvizsgálatára egyúttal a bankunió és a tőkepiaci unió kiépítésének kontextusában kerül sor. Az uniós tőkepiacok további integrációjának várható mélyülése szükségessé teszi a rendszerszintű kockázatok felügyeleti keretének ehhez illeszkedő kiigazítását.
               
            
         
         
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javasolt módosítások jogalapja ugyanaz, mint a módosítandó jogalkotási aktusé, vagyis az EUMSZ 114. cikke. Az Európai Rendszerkockázati Testületet létrehozó rendeletet egy tanácsi rendelet egészíti ki, amely az Európai Központi Bankra (a továbbiakban: EKB) ruházza az ERKT titkárságának működtetésével kapcsolatos feladatokat. 
               
            
            
               •Szubszidiaritás (nem kizárólagos hatáskör esetén) 
            
            
               Az ERKT jogi személyiség nélküli testület. Az ERKT felelős az uniós pénzügyi rendszer makroprudenciális felügyeletéért. A javaslatnak az ERKT hatékonyabbá tételére és az unióbeli makroprudenciális koordináció megerősítésére irányuló céljai a már hatályos uniós szabályozás kiegészítésével valósíthatók meg, azaz a célok a különböző nemzeti szintű kezdeményezések helyett legjobban uniós szinten érhetők el. Továbbá mivel az ERKT jelentősen hozzájárul a nemzeti makroprudenciális intézkedések kölcsönös elismeréséhez, segítséget nyújt a nemzeti hatóságoknak a nemzeti szinten jelentkező rendszerszintű kockázatok kezeléséhez. 
            
            
               •Arányosság
            
            
               
                  A javaslat egy hatályos rendelet módosítására irányul. A módosítások célja a hatályos rendelkezések pontosítása vagy megerősítése, ezáltal pedig a beazonosított problémákhoz való igazításuk. Az ERKT alapvető struktúrája nagyjából változatlan marad. 
               
            
            
               •A jogi aktus típusának megválasztása
            
            
               
                  Hatályos rendelet módosítása.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Annak megítélése céljából, hogy szükség van-e az ERKT küldetésének és szervezetének módosítására, a Bizottság elvégezte az ERKT-rendeletben foglalt követelmények felülvizsgálatát. Az ERKT-rendelet első felülvizsgálatára 2014-ben került sor.
               
            
            
               •Az érdekelt felekkel folytatott konzultációk
            
            
               
                  2016 második felében nyilvános konzultációt és közmeghallgatást szerveztek a makroprudenciális keretekről. Az érdekelt felek általában úgy vélték, hogy az ERKT megbízatása és feladatai megfelelőek a makroprudenciális szabályok hatékonyságának és eredményességének biztosításához, és némileg támogatták az ERKT munkamódszereinek a hatékonyság javítására irányuló kiigazítását. A válaszadók többsége szerint az ERKT elnöki tisztségét továbbra is az EKB elnökének kell betöltenie. A válaszadók némelyike a bankunió létrehozásának megjelenítése érdekében szorgalmazta, hogy az egységes felügyeleti mechanizmus és az Egységes Szanálási Testület legyen képviseltetve az ERKT igazgatótanácsában, de a többség szerint nincs szükség az igazgatótanács összetételének lényegi megváltoztatására. Néhány válaszadó megerősítené az ERKT titkárságát, és fokozná az ERKT-nak az uniós szintű értesítési eljárások egységesítésében betöltött szerepét. 
               
            
            
               •Szakértői vélemények beszerzése és felhasználása
            
            
               
                  n.a. – az érdekelt felekkel folytatott konzultáció, illetve közmeghallgatás útján; lásd fent.
               
            
            
               •Hatásvizsgálat
            
            
               
                  A Bizottság hatáselemzést készített az ERKT-rendelet javasolt módosításai kapcsán. A jogalkotási javaslat által bevezetni tervezett módosítások jellegére való tekintettel formális hatásvizsgálat nem készült.
               
               
            
            
               •Célravezető szabályozás és egyszerűsítés
            
         
         
            
               
                  [n.a.]
               
            
            
               •Alapjogok
            
            
               
                  [n.a.]
               
            
            
               4.KÖLTSÉGVETÉSI VONZATOK
            
            
               
                  Az ERKT titkárságának költségvetési kiadásait az EKB viseli, így annak nincs közvetlen hatása az uniós költségvetésre.
               
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A rendeletet 5 év elteltével felülvizsgálják.
               
            
            
               •Magyarázó dokumentumok (irányelvek esetén)
            
            
               
                  [n.a.]
               
            
            
               •A javaslat egyes rendelkezéseinek részletes magyarázata
            
            
               
                  Az elnök
               
               
                  A jelenlegi felállás szerint az ERKT elnöki tisztségét az EKB elnöke tölti be. Az ERKT elnökeként az EKB elnöke autoritást és hitelességet kölcsönöz az ERKT számára, továbbá biztosítja, hogy az ERKT ténylegesen építhet és támaszkodhat az EKB pénzügyi stabilitás területén felhalmozott tapasztalataira. A Bizottság ezért azt javasolja, hogy az EKB elnöke állandó jelleggel töltse be az ERKT elnöki tisztségét.
               
               
                  Az ERKT titkársága
               
               
                  Mivel az ERKT igazgatótanácsának nincsenek teljes munkaidős tagjai, így többek között teljes munkaidős elnöke vagy alelnökei se, így nincs olyan tagja, aki az idejét teljes egészében az ERKT-val összefüggő ügyekre és feladatokra tudná fordítani. Másrészről az ERKT titkársága vezetőjének hivatalos feladatai korlátozottak. Ez annak ellenére korlátozhatja az ERKT munkájának láthatóságát, hogy az ERKT elnöke rendszeresen részt vesz parlamenti meghallgatásokon. Az ERKT titkársága vezetőjének kibővített szerepköre növelné a figyelmeztetések és ajánlások hatását és hatékonyságát. 
               
               
                  Ezzel összefüggésben a Bizottság egy konzultációs eljárás bevezetését javasolja, amelynek keretében az igazgatótanács értékeli az ERKT titkárságának vezetésére az EKB által javasolt jelölteket, és főként a titkárság vezetéséhez szükséges kvalitásaikat és tapasztalatukat. A Parlament és a Tanács tájékoztatást kapna az eljárásról. Így megmaradna az EKB-val való kapcsolat, és a titkárság vezetője továbbra is az igazgatótanács felé lenne elszámoltatható. Az eljárással a folyamat átláthatóbbá is válik, egyúttal nő a titkárság vezetőjének presztízse is. A javaslat további pontosításokat tartalmaz a titkárság vezetőjére ruházott feladatok tekintetében, melynek része az a lehetőség is, hogy az ERKT elnöke a titkárság vezetőjére bízhatja az elnök külső képviseletét.
               
               
                  Az ERKT összetétele 
               
               
                  A javaslat az ERKT-rendeletet a bankunió létrehozásának figyelembevétele, valamint az ERKT igazgatótanácsának az egységes felügyeleti mechanizmussal és az Egységes Szanálási Testülettel mint szavazati joggal rendelkező tagokkal történő kibővítésére irányulóan is módosítja. Ehhez hozzá kell igazítani a szakmai tanácsadó bizottságra és az irányítóbizottságra vonatkozó rendelkezéseket is. 
               
               
                  Az ERKT által kiadott figyelmeztetések és ajánlások címzettjei
               
               
                  A javaslat része továbbá, hogy az EKB is tartozzon az ERKT által kiadott figyelmeztetések és ajánlások lehetséges címzettjei közé az egységes felügyeleti mechanizmusról szóló rendelet (1024/2013/EU rendelet) alapján az EKB-ra ruházott feladatok, azaz a monetáris politika irányításával nem összefüggő felügyeleti feladatok tekintetében. Ezzel megoldódna a jelenlegi aszimmetrikus helyzet, amelyben a nemzeti hatóságok az igazgatótanács tagjaiként lehetnek ilyen figyelmeztetések és ajánlások címzettjei, de ezeket nem küldik el a bankunió szintjén illetékes vagy kijelölt hatóságnak számító EKB részére. 
               
            
         
         
            
               
                  Minőségi jogalkotás
               
            
            
               A minőségi jogalkotás elveivel összhangban és amennyiben helyénvaló, az ERKT tanácsadó bizottságaival szemben elvárás, hogy véleményeikkel, ajánlásaikkal és határozataikkal összefüggésben konzultáljanak az érdekelt felekkel, így a piaci szereplőkkel, a fogyasztói szervezetekkel és a szakértőkkel.
            
            
            
               2017/0232 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a pénzügyi rendszer európai uniós makroprudenciális felügyeletéről és az Európai Rendszerkockázati Testület létrehozásáról szóló 1092/2010/EU rendelet módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 114. cikkére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  2
               ,
            
            
               rendes jogalkotási eljárás keretében,
            
            
            
               mivel:
            
            
               (1)Az 1092/2010/EU rendelet
                  3
                (ERKT-rendelet) 20. cikkével összhangban a Bizottság jelentése
                  4
                alapján az Európai Parlament és a Tanács megvizsgálta az ERKT-rendeletet annak megállapítása céljából, hogy szükség van-e az ERKT küldetésének és szervezetének felülvizsgálatára. Az ERKT elnökének kijelölésére vonatkozó rendelkezéseket ugyancsak felülvizsgálták.
            
            
               (2)Az ERKT küldetéséről és szervezeti felépítéséről szóló 2017-es bizottsági jelentés
                  5
                megállapítása szerint bár az ERKT általában véve jól működik, bizonyos meghatározott pontokon módosításokra van szükség.
            
            
               (3)A ERKT igazgatótanácsának kiterjedt tagsága jelentős értékkel bír. Ugyanakkor az Unió pénzügyi felügyeleti struktúráját érintő közelmúltbeli fejlemények – és különösen a bankunió létrehozása – nem tükröződnek az igazgatótanács összetételében. Ezen okból kifolyólag az EKB felügyeleti testülete elnökének és az Egységes Szanálási Testület elnökének szavazati joggal rendelkező taggá kell válniuk az ERKT igazgatótanácsában. Ehhez igazodva módosítani kell az irányítóbizottság és a szakmai tanácsadó bizottság összetételét is.
            
            
               (4)Fennállása első öt évében az ERKT elnöki tisztségét az EKB elnöke töltötte be. Ezt követően az EKB elnöke átmenetileg látta el továbbra is az ERKT elnöki tisztségét. Ezen időszak alatt az EKB elnöke autoritást és hitelességet kölcsönzött az ERKT számára, továbbá biztosította, hogy az ERKT ténylegesen építhetett és támaszkodhatott az EKB pénzügyi stabilitás területén felhalmozott tapasztalataira. Ezért helyénvaló, hogy az EKB elnöke állandó jelleggel töltse be az ERKT elnöki tisztségét.
            
         
         
            
               (5)Az egyes tagjaitól független testületként működő ERKT láthatóságának erősítése érdekében lehetővé kell tenni, hogy az ERKT elnöke az ERKT külső képviseletével összefüggő feladatokat átruházhasson az ERKT titkárságának vezetőjére. 
            
            
               (6)Az 1096/2010/EU tanácsi rendelet
                  6
                3. cikkének (2) bekezdése értelmében az ERKT titkárságának vezetőjét az ERKT igazgatótanácsával folytatott konzultációt követően az EKB nevezi ki. Az ERKT-titkárság vezetője presztízsének növelése érdekében az ERKT igazgatótanácsának nyílt és átlátható eljárás keretében kell értékelnie, hogy az ERKT titkársága vezetőjének pozíciójára előválogatott jelöltek rendelkeznek-e az ERKT titkárságának vezetéséhez szükséges kvalitásokkal és tapasztalatokkal. Az értékelési eljárásról az igazgatótanácsnak tájékoztatnia kell az Európai Parlamentet és a Tanácsot. Továbbá pontosítani kell az ERKT titkársága vezetőjének feladatait.
            
            
               (7)Az 1092/2010/EU rendelet 5. cikkének (2) bekezdésével összhangban az ERKT első alelnökét eddig az EKB Általános Tanácsának tagjai választották meg maguk közül, tekintettel egyrészt az összes tagállam közötti, másrészt az azon tagállamok közötti kiegyensúlyozott képviselet szükségességére, amelyeknek a pénzneme az euró, illetve amelyeknek nem pénzneme az euró. A bankunió létrehozását követően a hivatalos pénznemként az euróval rendelkező tagállamok, illetve a hivatalos pénznemként nem az euróval rendelkező tagállamokra való hivatkozást helyénvaló a bankunióban részt vevő, illetve a bankunióban nem részt vevő tagállamokra való hivatkozással felváltani.
            
            
               (8)Tekintettel az Európai Gazdasági Térségről (EGT) szóló megállapodás módosításaira
                  7
                és különösen az 1092/2010/EU rendelet EGT-tagállamok általi elfogadására, az említett rendelet 9. cikkének (5) bekezdése már nem releváns, így azt törölni kell. 
            
            
               (9)A költségek csökkentése és az eljárási hatékonyság növelése érdekében a Bizottságnak az ERKT szakmai tanácsadó bizottságában részt vevő képviselői számát a jelenlegi kettőről egyre kell csökkenteni.
            
            
               (10)Az 1092/2010/EU rendelet 16. cikke (3) bekezdésében előírtak szerint az ERKT által kiadott figyelmeztetéseket és ajánlásokat továbbítják a Tanácsnak és a Bizottságnak, és amennyiben azok címzettje egy vagy több nemzeti felügyeleti hatóság, az európai felügyeleti hatóságoknak is. A demokratikus ellenőrzés és átláthatóság fokozása érdekében az említett figyelmeztetéseket és ajánlásokat az Európai Parlament és az európai felügyeleti hatóságok részére is továbbítani kell.
            
            
               (11)Az ERKT által kiadott vélemények, ajánlások és határozatok minőségének és relevanciájának biztosítása érdekében a szakmai tanácsadó bizottsággal és a tudományos tanácsadó bizottsággal szemben elvárás, hogy – indokolt esetben – még korai szakaszban, nyílt és átlátható módon konzultáljanak az érdekelt felekkel.
            
            
               (12)Az 1092/2010/EU rendeletet ennek megfelelően módosítani kell,
            
            
            
               ELFOGADTA EZT A RENDELETET:
            
            
               1. cikk
            
            
               Az 1092/2010/EU rendelet a következőképpen módosul:
            
            
               (1)
                     A 4. cikk a következőképpen módosul:
            
            
               a)
                     a cikk a következő (2a) bekezdéssel egészül ki:
            
            
               „(2a)
                     Az ERKT titkársága vezetőjének az 1096/2010/EU tanácsi rendelet* 3. cikke (2) bekezdésével összhangban történő kinevezéséről az igazgatótanáccsal folytatott konzultáció során az igazgatótanács nyílt és átlátható eljárás keretében értékeli, hogy az ERKT titkársága vezetőjének pozíciójára előválogatott jelöltek rendelkeznek-e az ERKT titkárságának vezetéséhez szükséges kvalitásokkal és tapasztalatokkal. A konzultációs eljárásról az igazgatótanács tájékoztatja az Európai Parlamentet és a Tanácsot.
            
            
               *
                     A Tanács 1096/2010/EU rendelete (2010. november 17.) az Európai Központi Banknak az Európai Rendszerkockázati Testület működését érintő külön feladatokkal történő felruházásáról (HL L 331., 2010.12.15., 162. o.).”;
            
            
               _______________________________________________________________________________
            
            
               b)
                     a cikk a következő (3a) bekezdéssel egészül ki:
            
            
               „(3a)
                     Az ERKT elnöke és az irányítóbizottság az 1096/2010/EU tanácsi rendelet 4. cikkének (1) bekezdése alapján különösen a következők tekintetében utasíthatja az ERKT titkárságának vezetőjét:
            
            
               a)
                     az ERKT titkárságának napi szintű irányítása;
            
         
         
            
               b)
                     az ERKT titkárságával összefüggő adminisztratív és költségvetési kérdések;
            
            
               c)
                     az igazgatótanács munkájának és döntéshozatalának koordinációja és előkészítése;
            
            
               d)
                     az ERKT éves programjára vonatkozó javaslat elkészítése és a program végrehajtása;
            
            
               e)
                     az ERKT tevékenységéről szóló éves jelentés elkészítése és beszámolás az igazgatótanácsnak a végrehajtásról.”;
            
            
               (2)
                     Az 5. cikk a következőképpen módosul:
            
            
               a)
                     az (1) és (2) bekezdés helyébe a következő szöveg lép:
            
            
               „(1)
                     Az ERKT elnöki tisztségét az Európai Központi Bank elnöke tölti be.
            
            
               2.
                     Az első alelnököt az EKB Általános Tanácsának tagjai közül az EKB Általános Tanácsának tagjai ötéves időtartamra választják meg tekintettel egyrészt valamennyi tagállam, másrészt az azon tagállamok közötti kiegyensúlyozott képviselet szükségességére, amelyek az 1024/2013/EU tanácsi rendelet** 2. cikkének (1) bekezdésében meghatározottak szerint a mechanizmusban részt vevő tagállamok, illetve amelyek nem azok. Az első alelnök egyszer újraválasztható.
            
            
               __________________________________________________________________
            
            
               **
                     A Tanács 1024/2013/EU rendelete (2013. október 15.) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).”;
            
            
               b)
                     a (8) bekezdés helyébe a következő szöveg lép:
            
            
               „(8)
                     Az ERKT külső képviseletét az elnök látja el. Az ERKT külső képviseletével összefüggő feladatokat az elnök átruházhat az ERKT titkárságának vezetőjére.”;
            
            
               (3)
                     A 6. cikk a következőképpen módosul:
            
            
               a)
                     az (1) bekezdés a következőképpen módosul:
            
            
               i.
                     a bekezdés a következő fa) és fb) ponttal egészül ki:
            
            
               „fa)
                     az EKB felügyeleti testületének elnöke;
            
            
               fb)
                     az Egységes Szanálási Testület elnöke;”;
            
            
               ii.
                     i. a g) pont helyébe a következő szöveg lép:
            
            
               „g)
                     a tudományos tanácsadó bizottság elnöke;
            
            
               b)
                     a (2) bekezdés a következőképpen módosul:
            
         
         
            
               i.
                     az a) pont helyébe a következő szöveg lép:
            
            
               „a)
                     tagállamonként egy-egy magas szintű képviselő vagy a nemzeti illetékes hatóságoktól vagy a rendszerszintű vagy makroprudenciális kockázat kezelésére irányuló intézkedés alkalmazása céljából a (3) bekezdéssel összhangban kijelölt nemzeti hatóságoktól;”;
            
            
               c)
                     a (3) bekezdés helyébe a következő szöveg lép:
            
            
               „(3)
                     A (2) bekezdés a) pontjában említett nemzeti hatóságok képviselete tekintetében a magas szintű képviselők a megvitatandó kérdéstől függően váltják egymást, kivéve, ha egy adott tagállam nemzeti hatóságai egy közös képviselőben állapodtak meg.”;
            
            
               (4)
                     A 9. cikk (5) bekezdését el kell hagyni. 
            
            
               (5)
                     A 11. cikk a következőképpen módosul:
            
            
               a)
                     az (1) bekezdés a következőképpen módosul:
            
            
               i.
                     a c) pont helyébe a következő szöveg lép:
            
            
               „c)
                     az igazgatótanács négy további tagja, akik egyben az EKB Általános Tanácsának is tagjai, tekintettel egyrészt valamennyi tagállam, másrészt az azon tagállamok közötti kiegyensúlyozott képviselet szükségességére, amelyek az 1024/2013/EU rendelet 2. cikkének (1) bekezdésében meghatározottak szerint a mechanizmusban részt vevő tagállamok, illetve amelyek nem azok. Az említett személyeket az igazgatótanács azon tagjai választják maguk közül három évre, akik egyben az EKB Általános Tanácsának is tagjai;”;
            
            
               ii.
                     a bekezdés a következő ga) és gb) ponttal egészül ki:
            
            
               „ga)
                     az EKB felügyeleti testületének elnöke;
            
            
               gb)
                     az Egységes Szanálási Testület elnöke;”;
            
            
               (6)
                     A 12. cikk a következőképpen módosul:
            
            
               a)
                     az (5) bekezdés helyébe a következő szöveg lép:
            
            
               „(5)
                     Indokolt esetben a tudományos tanácsadó bizottság még korai szakaszban nyílt és átlátható módon, ugyanakkor a titoktartási kötelezettséget figyelembe véve konzultációkat szervez az érintettekkel.”;
            
            
                (7)
                     A 13. cikk a következőképpen módosul:
            
            
               a)
                     az (1) bekezdés a következőképpen módosul:
            
            
               i.
                     az f) pont helyébe a következő szöveg lép:
            
            
               „f)
                     a Bizottság képviselője;”;
            
            
               ii.
                     a bekezdés a következő fa) és fb) ponttal egészül ki:
            
         
         
            
               „fa)
                     az EKB felügyeleti testületének képviselője;
            
            
               fb)
                     az Egységes Szanálási Testület képviselője;”;
            
            
               b)
                     a cikk a következő (4a) bekezdéssel egészül ki:
            
            
               „(4a)
                     Indokolt esetben a szakmai tanácsadó bizottság még korai szakaszban nyílt és átlátható módon, ugyanakkor a titoktartási kötelezettséget figyelembe véve konzultációkat szervez az érintettekkel.”;
            
            
               (8)
                     A 16. cikk a következőképpen módosul:
            
            
               a)
                     a (2) bekezdés első mondata helyébe a következő szöveg lép:
            
            
               „Az ERKT által a 3. cikk (2) bekezdésének c) és d) pontjával összhangban kiadott figyelmeztetés és ajánlás lehet általános vagy egyedi jellegű, címzettje pedig az Unió egésze, egy vagy több tagállam, egy vagy több EFH, egy vagy több nemzeti illetékes hatóság, illetve az 1024/2013/EU rendelet 4. cikkének (1) bekezdésével, 4. cikkének (2) bekezdésével vagy 5. cikkének (2) bekezdésével összhangban az EKB-ra ruházott feladatokkal összefüggésben az EKB.”;
            
            
               b)
                     a (3) bekezdés helyébe a következő szöveg lép:
            
            
               „(3)
                     A figyelmeztetések vagy ajánlások címzettek részére történő, a (2) bekezdés szerinti továbbításával egyidejűleg, azokat szigorú titoktartási szabályok mellett továbbítani kell a Tanácsnak, az Európai Parlamentnek, a Bizottságnak és az EFH-knak.”; 
            
            
               (9)
                     A 17. cikk (1) és (2) bekezdése helyébe a következő szöveg lép:
            
            
               „(1)
                     Amennyiben a 3. cikk (2) bekezdésének d) pontjában említett ajánlás címzettje a Bizottság, egy vagy több tagállam, egy vagy több EFH, illetve egy vagy több nemzeti illetékes hatóság, a címzettek tájékoztatják az Európai Parlamentet, a Tanácsot és az ERKT-t az ajánlás nyomán hozott intézkedésekről, illetve indokolással szolgálnak az intézkedés esetleges elmulasztásának okairól. Amennyiben indokolt, a kapott válaszokról az ERKT szigorú titoktartási szabályok betartása mellett haladéktalanul tájékoztatja az EFH-kat.”;
            
            
               2.
                     Amennyiben az ERKT úgy ítéli meg, hogy az ajánlását nem tartották be, illetve a címzettek nem adtak kielégítő indokolást az intézkedés elmulasztásáról, az ERKT szigorú titoktartási szabályok betartása mellett tájékoztatja erről a címzetteket, az Európai Parlamentet, a Tanácsot és az érintett EFH-kat.”;
            
            
               (10)
                     A 20. cikk helyébe az alábbi szöveg lép:
            
            
               „A Bizottság legkésőbb [a Kiadóhivatal által beillesztendő dátum: 5 évvel a rendelet hatálybalépését követően]-ig elvégzi e rendelet felülvizsgálatát és a főbb megállapításokról jelentést nyújt be az Európai Parlamentnek, a Tanácsnak és az Európai Gazdasági és Szociális Bizottságnak.” 
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő […] napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én.
            
            
               
                  Az Európai Parlament részéről
                        A Tanács részéről
               
               
                  elnök
                        elnök
               
            
         
         
            
                  
                     (1)
                  A de Larosière-jelentés (a végleges jelentést 2009. február 25-án mutatták be) ajánlása szerint létre kell hozni a pénzügyi rendszer egészének kockázatait felügyelő uniós rendszert.
               
               
                  
                     (2)
                  HL C… , , . .o.
               
               
                  
                     (3)
                  Az Európai Parlament és a Tanács 1092/2010/EU rendelete (2010. november 24.) a pénzügyi rendszer európai uniós makroprudenciális felügyeletéről és az Európai Rendszerkockázati Testület létrehozásáról (HL L 331., 2010.12.15., 1. o.).
               
               
                  
                     (4)
                  A Bizottság jelentése az Európai Parlamentnek és a Tanácsnak az Európai Rendszerkockázati Testület (ERKT) küldetéséről és szervezeti felépítéséről, COM(2014) 508 final.
               
               
                  
                     (5)
                  Commission Staff Working Document, Effect Analysis, Amendments to ESRB Regulation, (Bizottsági szolgálati munkadokumentum, Hatáselemzés, Az ERKT-rendelet módosításai), COM(2017)
               
               
                  
                     (6)
                  A Tanács 1096/2010/EU rendelete (2010. november 17.) az Európai Központi Banknak az Európai Rendszerkockázati Testület működését érintő külön feladatokkal történő felruházásáról (HL L 331., 2010.12.15., 162. o.)
               
               
                  
                     (7)
                  Az EGT Vegyes Bizottság 198/2016 határozata (2016. szeptember 30.) az Európai Gazdasági Térségről szóló megállapodás IX. mellékletének (Pénzügyi szolgáltatások) módosításáról [2017/275] (HL L 46., 2017.2.23., 1. o.).